รัฐบาลไทย-ข่าวทำเนียบรัฐบาล-สำนักงานตำรวจแห่งชาติชี้แจง กรณีการจับกุมผู้ชุมนุมคัดค้านโรงไฟฟ้าเทพา
วันพุธที่ 29 พฤศจิกายน 2560
สํานักงานตํารวจแห่งชาติชี้แจง กรณีการจับกุมผู้ชุมนุมคัดค้านโรงไฟฟ้าเทพา
สํานักงานตํารวจแห่งชาติชี้แจง กรณีการจับกุมผู้ชุมนุมคัดค้านโรงไฟฟ้าเทพา
วันที่ 28 พฤศจิกายน 2560 พลตํารวจเอกวิระชัย ทรงเมตตา รักษาราชการแทน รองผู้บัญชาการตํารวจแห่งชาติ/โฆษกสํานักงานตํารวจแห่งชาติ และพลตํารวจโท รณศิลป์ ภู่สาระ รักษาราชการแทนผู้บัญชาการตํารวจภูธรภาค 9 ชี้แจงกรณีการจับกุมผู้ชุมนุมคัดค้านโรงไฟฟ้าเทพา ตามที่ 1. นายศรีสุวรรณ จรรยา เลขาธิการสมาคมองค์การพิทักษ์รัฐธรรมนูญไทย โพสต์ข้อความแถลงการณ์ในนามสมาคมฯ ผ่านเฟสบุ๊คส่วนตัว มีเนื้อหาเรียกร้องให้รัฐบาลหยุดการใช้อํานาจสลายการชุมนุมชาวบ้านที่คัดค้านโรงไฟฟ้าเทพา และให้ดําเนินการปล่อยตัวชาวบ้านทั้งหมดที่ถูกจับกุม หรือคุมขังไว้ โดยไม่มีเงื่อนไข และให้ตั้งคณะกรรมการอิสระเพื่อไต่สวนการใช้กองกําลังเข้าสลายการเดินทางของชาวบ้านโดยมิชอบด้วยกฎหมาย 2. เครือข่ายป้องกันอันดามันจากถ่านหิน โพสต์ข้อความผ่านเฟสบุ๊คขององค์กร ประนามการใช้ความรุนแรงของเจ้าหน้าที่ฝ่ายความมั่นคงต่อชาวบ้าน โดยโพสต์ภาพที่ชาวบ้านถูกเจ้าหน้าที่ใช้กําลังทําร้ายร่างกายจนได้รับบาดเจ็บต้องนําตัวส่งโรงพยาบาล 7 คน อาการสาหัส 2 คน จากความผิดฐานกีดขวางการจราจร นั้น
สํานักงานตํารวจแห่งชาติ ขอชี้แจงว่า ตาม พ.ร.บ.การชุมนุมสาธารณะ พ.ศ. 2558 กําหนดให้การชุมนุมในที่สาธารณะนั้นต้องเป็นไปโดยปราศจากอาวุธ เมื่อจะมีการจัดการชุมนุม ผู้ประสงค์จะจัดการชุมนุมต้องทําตามมาตรา 10 วรรคแรก คือ จะต้องแจ้งการชุมนุมก่อนเริ่มการชุมนุมไม่น้อยกว่า 24 ชั่วโมง และต้องมีการแจ้งกลับ สรุปสาระสําคัญในการชุมนุมให้กับผู้แจ้งเช่นกัน ซึ่งการชุมนุมคัดค้านโรงไฟฟ้าเทพาไม่เป็นไปตามกําหนดของ พรบ.การชุมนุมสาธารณะ พ.ศ.2558 มาตรา 6, 10, 11, และ 14 นี้
อย่างไรก็ตาม เจ้าหน้าที่ตํารวจได้ทําการประสานขอความร่วมมือเพื่อการเจรจากับกลุ่มผู้ชุมนุมเบื้องต้นก่อนเพื่อหาข้อตกลง โดยเจ้าหน้าที่ตํารวจกองร้อยควบคุมฝูงชน ภ.จว.สงขลา เจ้าหน้าที่ฝ่ายปกครอง และเจ้าหน้าที่ฝ่ายทหารเข้าร่วมเจรจา เพื่อหาข้อยุติในการเข้ายื่นหนังสือต่อนายกรัฐมนตรี และยินดีให้ผู้ชุมนุมจัดตัวแทนผู้ชุมนุมไปยื่นหนังสือแทนผู้ชุมนุมทั้งหมดต่อเลขาธิการนายกรัฐมนตรี แต่แกนนําผู้ชุมนุมกลับยืนยันที่จะเดินหน้าเข้าไปยังพื้นที่ที่มีการประชุม ครม.สัญจรต่อไป และจะยื่นหนังสือต่อ นายกรัฐมนตรีเพียงคนเดียวเท่านั้น แสดงให้เห็นว่ามิได้มีเจตนาที่จะมายื่นข้อเสนอ แต่มีเจตนาที่จะก่อความวุ่นวาย
เจ้าหน้าที่ตํารวจมีความจําเป็นต้องดําเนินการตามคําบังคับของศาลจังหวัดสงขลา คดีหมายเลขดําที่ ชส.1/2560 คดีหมายเลขแดงที่ ชส.1/2560 ลง 27 พ.ย.60 ซึ่งมีคําสั่งให้ นายเอกชัย อิสระทะ ผู้จัดการชุมนุมและผู้ชุมนุมเลิกการชุมนุมสาธารณะ ภายในวันที่ 27 พ.ย.60 เวลา 16.00 น. ไปแจ้งให้กลุ่มผู้ชุมนุมทราบเพื่อให้เลิกชุมนุมตามคําสั่งศาล แต่ฝ่ายผู้ชุมนุมไม่ยอมเลิกการชุมนุมตามคําสั่งศาล ซึ่งเจ้าหน้าที่ตํารวจก็มิได้มีการเข้าสลายการชุมนุมหรือใช้กําลังเข้าสลายการชุมนุมแต่อย่างใด เพียงแต่ตรึงกําลังไว้ ไม่ให้กลุ่มผู้ชุมชมบุกรุกเข้าไปยังสถานที่การประชุม ครม.ได้
เจ้าหน้าที่ได้กักตัวกลุ่มผู้ชุมนุมชาย จํานวน 2 คน ซึ่งมีพฤติการณ์ยั่วยุกลุ่มผู้ชุมนุมให้ใช้ความรุนแรงฝ่าแนวกั้นของเจ้าหน้าที่ตํารวจ ฝ่ายปกครอง และเจ้าหน้าที่ทหาร ไว้เพื่อดําเนินการ ส่วนกลุ่มผู้ชุมนุมที่เหลือ ได้ฝ่าแนวกั้นของฝ่ายเจ้าหน้าที่เคลื่อนขบวนต่อไปตามถนนมุ่งหน้าไปยังสถานที่จัดการประชุม ครม.สัญจร จนเมื่อเวลาประมาณ 16.38 น. ได้เคลื่อนตัวถึงถนนชลาทัศน์ บริเวณโค้งเก้าเส้ง โดยกลุ่มผู้ชุมนุมได้พยายามฝ่าแนวเจ้าหน้าที่ตํารวจซึ่งตรึงกําลังอยู่เข้าไป และได้มีกลุ่มผู้ชุมนุมจํานวนหนึ่งบุกเข้าทําร้ายเจ้าหน้าที่ตํารวจ เป็นเหตุให้มีเจ้าหน้าที่ตํารวจได้รับบาดเจ็บจํานวน 4 นาย ได้แก่ 1. ร.ต.อ.ธราพงษ์ เย็นใจ รอง สวป.สภ.สะเดา จว.สงขลา ได้รับบาดเจ็บบริเวณจมูก มีเลือดกําเดาไหล (ถูกตีด้วยไม้) 2. ด.ต.ศิริชัย นุ่มน่วม ผบ.หมู่ (ป.) สภ.บางกล่ํา จว.สงขลา ได้บาดเจ็บที่นิ้วนางข้างขวาบวมช้ํา (ถูกตีด้วยไม้) 3. ด.ต.เดชา แก้วอัมพรณ์ ผบ.หมู่ (ป.) สภ.สะเดา จว.สงขลา ได้รับบาดเจ็บที่นิ้วชี้ขวาบวมช้ํา (ถูกตีด้วยไม้) 4. ส.ต.ต.ไกรสร้าง กาลลักษณ์ ผบ.หมู่ (ป.) สภ.สะเดา จว.สงขลา ได้รับบาดเจ็บบริเวณหลังมือขวาบวมช้ํา (ถูกตีด้วยไม้)
เจ้าหน้าที่ตํารวจได้เข้าจับกุมตัวผู้ชุมนุมที่ใช้กําลังและอาวุธทําร้ายร่างกายเจ้าหน้าที่ตํารวจได้ จํานน 16 ราย ส่งตัวให้พนักงานสอบสวน สภ.เมืองสงขลา รับคําร้องทุกข์เป็นคดีอาญาที่ 1953/2560 พร้อมยึดธงทําด้วยไม้ปลายแหลม จํานวน 14 อันเป็นของกลาง ดําเนินคดีในข้อหาร่วมกันตั้งแต่สามคนขึ้นไปต่อสู้หรือขัดขวางเจ้าพนักงานในการปฏิบัติการตามหน้าที่โดยใช้กําลังประทุษร้ายและมีหรือใช้อาวุธ ร่วมกันทําร้ายร่างกายเจ้าพนักงานซึ่งกระทําการตามหน้าที่ตาม ป.อาญา มาตรา 138 วรรคสอง , 140 วรรคสอง และมาตรา 296 และร่วมกันกับพวกที่หลบหนีปิดกั้นทางหลวงหรือกระทําด้วยประการใด ๆ บนทางหลวงในลักษณะที่อาจเกิดอันตรายหรือเสียหายแก่ยานพาหนะหรือบุคคลตาม พ.ร.บ.ทางหลวง พ.ศ.2535 มาตรา 39
--------------------------